પેલેસ્ટાઇનની ઐતિહાસિક મુલાકાત દરમિયાન વડા પ્રધાન મોદી પ્રમુખ મોહમ્મદ અબ્બાસને મળ્યા હતા એ વખતે પેલેસ્ટાઇને ઇઝરાયલ સાથેની શાંતિ માટે ભારતની મદદની ઇચ્છા દર્શાવી હતી. ભારત-પેલેસ્ટાઇનના સંબંધો વધારવા માટે આપેલા વિશિષ્ટ યોગદાનને બિરદાવવા મોદીને ગ્રાન્ડ કોલર ઓફ ધ સ્ટેટ ઓફ પેલેસ્ટાઇન આપીને સન્માનિત કરાયા હતા. ગ્રાન્ડ કોલર એ વિદેશી મહાનુભાવો-રાજાઓ-રાષ્ટ્રાધ્યક્ષ કે ઉચ્ચ પદ ધરાવતી વ્યક્તિઓને અપાતું સર્વોચ્ચ સન્માન છે. ભારત-પેલેસ્ટાઇન વચ્ચે પાંચ કરોડ ડોલરના છ કરાર થયા હતા. બન્ને દેશો વચ્ચે આરોગ્ય અને શિક્ષણ સહિતના ક્ષેત્રે સમજૂતી થઈ હતી. પેલેસ્ટાઇનના બૈત સહુર શહેરમાં ભારતની મદદથી ત્રણ કરોડ ડોલરના ખર્ચે સુપરસ્પેશિયલિટી હોસ્પિટલ બનશે.